Nõukogu määrus (EÜ) nr 760/2004,

22. aprill 2004,

millega laiendatakse määrusega (EÜ) nr 1796/1999 kehtestatud lõplikku dumpinguvastast tollimaksu, mis kehtib muu hulgas Ukrainast pärit terastrosside ja -kaablite impordile, ka terastrosside ja -kaablite impordile, mis on lähetatud Moldovast, sõltumata sellest, kas nende deklareeritud päritolumaa on Moldova või mitte

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi põhimäärus), [1] eriti selle artiklit 13,

võttes arvesse komisjoni ettepanekut, mis esitati pärast konsulteerimist nõuandekomiteega,

ning arvestades järgmist:

A. MENETLUS

1. Olemasolevad meetmed

(1) määrusega (EÜ) nr 1796/1999 [2] (edaspidi algmäärus) kehtestas nõukogu muu hulgas Ukrainast pärit terastrosside ja -kaablite impordile dumpinguvastase tollimaksu määraga 51,8 %. Otsusega 1999/572/EÜ [3] kiitis komisjon heaks Ukraina eksportiva tootja äriühing Silur'i võetud kohustuse. Määrusega (EÜ) nr 1678/2003 tühistati OÜ Siluri kohustusele eelnevalt antud heakskiit.

2. Taotlus

(2) 16. juunil 2003 esitas Euroopa Terastrossi Tööstuste Föderatsiooni (edaspidi taotluse esitaja) infovahetuse osakond komisjonile vastavalt põhimääruse artikli 13 lõikele 3 taotluse (edaspidi taotlus) uurimise algatamiseks seoses väidetava kõrvalehoidmisega Ukrainast pärit terastrosside ja -kaablite impordile kehtestatud dumpinguvastastest meetmetest. Taotlus esitati suure osa ühenduse terastrosside ja -kaablite tootjate nimel;

(3) Taotluse esitaja väitis ja esitas selle kohta ka piisavaid tõendeid, et pärast meetmete kehtestamist muu hulgas Ukrainast pärit terastrosside ja -kaablite impordile muutus oluliselt Ukrainast ja Moldovast ühendusse eksporditud terastrosside ja -kaablite kaubavahetuse struktuur. Väidetavalt seisnes kaubavahetuse struktuuri muutus Ukrainast pärit terastrosside ja -kaablite ümberlaadimises Moldovas. Taotluses väideti, et eelmainitud muudatuseks ei olnud muid objektiivseid põhjendusi ega majanduslike õigustusi, peale tollimaksu kehtestamise Ukrainast pärit terastrosside ja -kaablite impordile;

(4) Lõpetuseks esitas taotluse esitaja väited ja asitõendid selle kohta, et tollimaksu parandavat mõju kahjustati nii koguste kui ka hindade osas. Väideti, et Ukrainast pärit terastrosside ja -kaablite import on asendunud olulisel määral terastrosside ja -kaablite impordiga Moldovast.. Samuti esitas taotluse esitajatõendeid selle kohta, et võrreldes Ukrainast pärit terastrossidele ja -kaablitele eelnevalt kehtestatud normaalväärtustega oli Moldovast imporditud terastrosside ja -kaablite hindadele rakendatud dumpingut.

3. Menetluse algatamine

(5) Komisjon algatas määrusega (EÜ) nr 1347/2003 [4] (edaspidi algatusmäärus) uurimise väidetava kõrvalehoidmise kohta, mille käigus Ukrainast pärit terastrosse ja -kaableid eksporditi Moldova kaudu, sõltumata sellest, kas nende deklareeritud päritolumaa oli Moldova või mitte, ning, vastavalt põhimääruse artikli 13 lõikele 3 ja artikli 14 lõikele 5, kohustas tolliasutusi alates 31. juulist 2003 registreerima Moldovast pärit terastrosside ja -kaablite importi, sõltumata sellest, kas nende deklareeritud päritolumaa on Moldova või mitte. Komisjon teavitas uurimise algatamisest Ukraina ja Moldova ametkondi.

4. Uurimine

(6) Ukrainas ja Moldovas asuvatele isikutele, keda oli nimetatud taotluses või kes olid hiljem komisjonile teatavaks saanud, saadeti küsimustikud.. Küsimustikud saadeti ka ühenduse importijatele, keda oli nimetatud taotluses või kes osalesid esialgses uurimises, mis viis olemasolevate meetmeteni. Kõiki pooli teavitati sellest, et koostööst keeldumise korral võidakse kohaldada põhimääruse artiklit 18 ja teha järeldusi teadaolevate faktide põhjal.

(7) Ukrainas asuvatelt eksportijatelt/tootjatelt ei saadud küsimustikule ühtegi täielikku vastust. Kaks teadaolevat Ukrainas ekspordiga tegelevat tootjat teatasid komisjonile, et uurimisperioodi jooksul olid nad eksportinud kõnealust toodet Moldovasse vaid tühistes kogustes ja eksport oli suunatud eranditult Moldova siseturule. Moldova eksportijatelt/tootjatelt ei saadud küsimustikule ühtegi vastust.

(8) Uurimise käigus saadi statistilisi andmeid kõnealuse toote impordi ja ekspordi kohta Ukraina ja Moldova ametiasutustelt;

(9) Mitmed ühenduse importijad vastasid, et nad ei olnud uurimisperioodi vältel importinud Moldovast terastrosse ega -kaableid. Üks importija vastas, et oli uurimisperioodi vältel kahel korral tarninud kõnealust toodet, mille deklareeritud päritolumaa oli Moldova, kokku 196 tonni suuruses koguses.

5. Uurimisperiood

(10) Uurimisperiood (edaspidi UP) vältas 1. juulist 2002 kuni 30. juuni 2003. Andmeid väidetava kaubavahetuse struktuuri muutuse uurimiseks koguti 1999. aastast kuni UP lõpuni.

D. UURIMISTULEMUSED

1. Koostöö määr

(11) Nagu on mainitud punktis 7, ei aidanud ükski Moldova terastrosside ja -kaablite tootja/eksportija uurimisele kaasa. Seega tuli järeldused Moldovast ühendusse eksporditud terastrosside ja -kaablite kohta teha olemasolevate faktide põhjal vastavalt põhimääruse artiklile 18. Uurimisperioodi alguses teavitati kõiki teadaolevaid asjassepuutuvaid ettevõtjaid sellest, et koostööst keeldumise korral võidakse kohaldada ülalmainitud artiklit, nagu on selgitatud punktis 6.

2. Lisateave

(12) Ilma, et see mõjutaks käesolevat uurimist ja taustainformatsiooniks mainitakse siinkohal, et Euroopa Pettusevastane Amet (OLAF) algatas 2002. aastal samuti uurimise väidetava pettuse kohta Moldovast pärit terastrosside ja -kaablite osas, mille tegelik päritolumaa on tõenäoliselt hoopis Ukraina. Uurimine kestab siiani. Siiani kestavad ka teised OLAFi uurimised, mis käsitlevad sarnaseid väiteid sama toote kohta, mis tõenäoliselt on pärit Ukrainast, kuigi deklareeritud päritolumaaks on kolmas riik. Peale selle leidis ühe liikmesriigi tolliamet, et UP jooksul ühendusse imporditud 196 tonni toodet, mille deklareeritud päritolumaa oli Moldova, pärines tegelikult hoopis Ukrainast.

3. Vaatlusalune toode ja samalaadne toode

(13) Vaatlusalusteks toodeteks, määratletuna esialgses uurimises, on terastrossid ja -kaablid, kaasa arvatud keerutatud? trossid, välja arvatud roostevabast terasest trossid ja kaablid, mille maksimaalne ristläbilõige ületab 3 mm ja mis hetkel kuuluvad CN koodide alla ex73121082, ex73121084, ex73121086, ex73121088, ex73121099.

(14) Koostöö puudumise tõttu Moldova ettevõtetega ja arvesse võttes taotluses esitatud väiteid, järeldatakse, et Ukrainast ühendusse imporditud terastrossidel ja -kaablitel on samasugused põhiomadused ja kasutusotstarbed nagu Moldovast pärit toodetel. Seepärast peetakse neid samalaadseteks toodeteks põhimääruse artikli 1 lõike 4 tähenduses.

4. Kaubavahetuse struktuuri muutumine kolmandate riikide ja ühenduse vahel

(15) Koostöö puudumise tõttu Moldova ettevõtjatega määrati Moldovast ühendusse eksporditud kõnealuse toote kogus ja väärtus olemasoleva teabe põhjal, milleks antud juhul oli Eurostati andmed CN tasemel.

(16) Pärast dumpinguvastase 51,8 % tollimaksu kehtestamist vähenes oluliselt kõnealuse Ukrainast pärit toote import ühendusse: 1234 tonnilt 1999. aastal 386 tonnile 2000. aastal; 320 tonnile 2001. aastal ja 209 tonnile 2002. aastal. UP jooksul imporditi aruannete kohaselt 437 tonni toodet. Samal ajal suurenes terastrosside ja -kaablite import Moldovast ühendusse. 1999. aastani toodet Moldovast ei imporditud, 2000. aastal imporditi 36 tonni, 2001. aastal suurenes import järsult 1054 tonnile ja 2002. aastal 1815 tonnile. UP jooksul oli imporditud kogus aruannete kohaselt 196 tonni, mis sellele vaatamata kinnitas muutust kaubavahetuse struktuuris, mis sai alguse 2000. aastal, kuna enne seda ei imporditud toodet Moldovast ühendusse. Seega on tuvastatud selge muutus mõlema riigi kaubavahetuse struktuuris, mis langeb ühte 1999. aasta augustis jõustunud dumpinguvastaste meetmetega, mis kehtestati Ukrainast pärit terastrossidele ja -kaablitele.

5. Ebapiisav põhjendus või majanduslik õigustus

(17) Vastavalt olemasolevale teabele, ei toodeta Moldovas terastrosse ega -kaableid. Ukraina statistiliste andmete kohaselt ei imporditud enne 2000. aastat kõnealust toodet Ukrainast Moldovasse. Import algas 2000. aastal, pärast meetmete kehtestamist 1999. aasta augustis, mis langeb kokku kaubavahetuse struktuuri muutumisega, nagu on näidatud punktis 16. Moldova ametiasutuste esitatud statistilised andmed näitavad, et, ükski teine riik ei ole eksportinud kõnealust toodet Moldovasse (välja arvatud ebaolulistes kogustes).

(18) Eksisteerib ajaline kokkulangevus Ukrainast pärit toodete impordile dumpinguvastaste meetmete kehtestamise ja ekspordipuhangu vahel Moldovasse. Koostöö puudumise tõttu Moldova ettevõtjatega järeldatakse olemasoleva teabe põhjal, et kaubavahetuse struktuuri muutuse põhjuseks oli dumpinguvastaste meetmete kehtestamine ja mitte mõni muu objektiivne põhjendus või majanduslik õigustus põhimääruse artikli 13 lõike 1 teise lause tähenduses.

6. Tollimaksu parandava mõju kahjustamine samalaadsete toodete hindade ja/või koguste osas

(19) Punktis 16 toodud näitajate järgi on ilmne, et pärast meetmete rakendamist 1999. aastal muutus ühenduse impordi struktuur kõnealuse toote koguste osas tunduvalt. Pärast dumpinguvastase tollimaksu kehtestamist vähenes import Ukrainast ühendusse oluliselt ja paralleelselt suurenes kõnealuse toote import Moldovast. Eurostati andmete kohaselt asendas 1999. aastast kuni UP lõpuni Moldovast ühendusse imporditud 2870 tonni suurune toote kogus eelnevalt Ukrainast eksporditud sarnase koguse. Seetõttu on ilmne, et tuvastatud muutus kaubavahetuse struktuuris kahjustab meetmete parandavat mõju ühenduse turule imporditud koguste osas.

(20) Moldavast pärit toodete hindade osas oli koostöö puudumise tõttu vajalik kasutada Eurostati andmeid, mis olid parimaks olemasolevaks tõestusmaterjaliks. Leiti, et Moldovast Ühendusse eksporditud toodete keskmine ekspordihind jäi allapoole esialgses uurimises kehtestatud ühenduse hindade kahju kõrvaldamist võimaldavat taset. Seetõttu kahjustati kehtestatud tollimaksu parandavat mõju ka hindade osas.

(21) Sellest tulenevalt järeldatakse, et Moldovast kõnealuse toote importimine kahjustab tollimaksu parandavat mõju nii koguste kui ka hindade osas.

7. Tõendid dumpingu kohta võrreldes eelnevalt samalaadse või sarnase toote suhtes kindlaksmääratud normaalväärtustega

(22) Nagu on selgitatud punktis 20, kasutati UP jooksul koostöö puudumise tõttu ühendusse eksportimise hindade tuvastamiseks vastavalt põhimääruse artiklile 18 Eurostati andmeid ja CN taset, et selgitada välja dumpingut kinnitavad asjaolud Moldovast ühendusse imporditud toodete osas.

(23) Vastavalt põhimääruse artikli 13 lõikele 1, kasutatakse dumpinguvastastest meetmetest kõrvalehoidmist käsitlevas uurimises normaalväärtusena esialgse uurimise käigus kehtestatud normaalväärtust. Esialgses uurimises leiti, et Poolal on Ukrainaga analoogne turumajandus ja seetõttu kehtestati nominaalväärtus analoogriigi hindade ja arvestusliku normaalväärtuse põhjal.

(24) Koostöö puudumise tõttu ja põhimääruse artikli 18 kohaselt peeti eksporthinna ja normaalväärtuse võrdlemisel sobivaks eeldada, et UP jooksul vaadeldud toodetekogum on sama, mis esialgses uurimises.

(25) Normaalväärtuse ja ekspordihinna õiglaseks võrdlemiseks võeti korrigeerimiste näol nõuetekohaselt arvesse hindu ja hinnavõrdlust mõjutavaid erinevusi. Kooskõlas põhimääruse artikli 2 lõikega 10 korrigeeriti transpordi, kindlustuse ja komisjonitasudega seonduvat. Kuna Moldovast ühendusse imporditud toodete kohta puudus nende faktoritega seotud teave, kasutati avalduses esitatud teavet.

(26) Vastavalt algmääruse artikli 2 lõigetele 11 ja 12, võrreldi esialgse uurimise käigus tuvastatud kaalutud keskmist normaalväärtust UP jooksul tuvastatud keskmise ekspordihinnaga, nagu on näidatud punktis 22. Vastupidist tõestava teabe puudumisel eeldati, et esialgse uurimise ja UP vahelisel perioodil ei olnud tootekogum muutunud. Võrdlusel ilmnes dumpingu olemasolu. Dumpingu määr, mida väljendatakse CIF-hinna ühenduse tollipiiril, millelt on tasumata tollimaks, protsendina, jäi 10 % ja 15 % vahele.

C. MEETMED

(27) Võttes arvesse ülaltoodud järeldusi, leitakse, et leidis aset kõrvalehoidmine põhimääruse artikli 13 lõike 1 teise lause tähenduses. Vastavalt põhimääruse artikli 13 lõike 1 esimesele lausele tuleks olemasolevaid Ukrainast pärit toote impordile kehtestatud dumpinguvastaseid meetmeid laiendada ka Moldovast pärit samale tootele, sõltumata sellest, kas toote deklareeritud päritolumaa on Moldova või mitte.

(28) Vastavalt põhimääruse artikli 14 lõikele 5, mis sätestab meetmete kehtestamise registreeritud impordi vastu alates registreerimise kuupäevast, tuleks dumpinguvastase tollimaksuga maksustada nende terastrosside ja -kaablite import Moldovast, mis sisenesid ühendusse algatusmäärusega kehtestatud registreerimise alusel.

(29) Kõrvalehoidmine leiab aset väljaspool ühendust. Põhimääruse artikkel 13 näeb ette, et kõrvalehoidmisega tuleb võidelda mõjutamata neid ettevõtjaid, kes suudavad tõendada, et nad ei ole kõrvalehoidmisega seotud, kuid ei sisalda erisätet, mis täpsustaks, millist korda rakendada nende tootjate suhtes, kes on suutnud tõendada, et nad ei ole kõrvalehoidmisega seotud. Seetõttu on vajalik, et nendel tootjatel, kes ei ole UP jooksul kõnealust toodet ekspordiks müünud ega ole seotud ühegi eksportija või tootjaga, kellele laieneb dumpinguvastane tollimaks, oleks võimalik taotleda vabastust kõnealusele impordile kehtestatud meetmetest. Kõnealustel tootjatel, kes kaaluksid taotluse esitamist laiendatud dumpinguvastase tollimaksu maksmisest vabastuse saamiseks, tuleks täita küsimustik, mille alusel komisjonil oleks võimalik otsustada, kas vabastust võimaldada. Vabastus võidakse anda pärast kõnealuse toote turusituatsiooni, tootmisvõimsuse ja selle rakendamise, hankimise, müügi, ebapiisava põhjendusega või majandusliku õigustusega tegevuse jätkamise tõenäosuse ja dumpingu tõendusmaterjali analüüsi. Tavaliselt teeb komisjon ka kontrollvisiidi ettevõttesse. Kõik kõnealust vabastust käsitlevad taotlused tuleb eelnevalt saata komisjonile koos vajalike andmetega, eelkõige võimalike muudatustega ettevõtja tootmistegevuses ja müügis. Importijad võivad saada vabastuse registreerimise ja meetmete osas, kui nende poolt imporditavad tooted on pärit eksportijatelt, kellele kõnealune vabastus on antud, samuti artikli 13 lõike 4 alusel.

(30) Kui vabastuse andmine loetakse põhjendatuks, teeb komisjon pärast nõuandva komiteega konsulteerimist ettepaneku käesolevat määrust vastavalt muuta. Hiljem jälgitakse kõiki vabastuse saanuid, et tagada vabastuse andmisega kehtestatud tingimuste täitmine.

D. MENETLUS

(31) Huvitatud isikuid teavitati olulistest faktidest ja kaalutlustest, mille põhjal komisjon kavatses teha ettepaneku kehtiva lõpliku dumpinguvastase tollimaksu kohaldamisala laiendamise kohta, ja neile anti võimalus arvamust avaldada, ei saadud ühtki märkust, mille tõttu oleks tulnud eespool esitatud järeldusi muuta,

ON VASTU VÕTNUD KÄESOLEVA MÄÄRUSE:

Artikkel 1

1. Määrusega (EÜ) nr 1796/1999 kehtestatud lõplikku dumpinguvastast imporditollimaksu Ukrainast pärit terastrossidele ja -kaablitele, mis kuuluvad CN koodide alla ex73121082, ex73121084, ex73121086, ex73121088 ja ex73121099, laiendatakse käesolevaga samasusustele terastrossidele ja -kaablitele, mis on pärit Moldovast (sõltumata sellest, kas nende deklareeritud päritolumaa on Moldova või mitte) (TARIC koodid 7312108211, 7312108411, 7312108611, 7312108811 ja 7312109911).

2. Lõikega 1 laiendatud tollimaksu arvestatakse määruse (EÜ) nr 1347/2003 artikli 2 ja määruse (EÜ) nr 384/96 artikli 13 lõike 3 ja artikli 14 lõike 5 kohaselt registreeritud impordilt.

3. Kohaldatakse kehtivaid tollimaksualaseid sätteid.

Artikkel 2

1. Artikliga 1 laiendatud tollimaksu vabastuse taotlus esitatakse kirjalikult ühes ühenduse ametlikest keeltest ja sellele peab olema alla kirjutanud taotlejat esindama volitatud isik. Taotlus tuleb saata järgmisel aadressil:

Euroopa Ühenduste

Komisjoni kaubanduse peadirektoraat

Direktoraat B

Amet: J-79 5/17

B - 1049 Brüssel

Faks (32 2) 295 65 05

Teleks COMEU B 21877

2. Pärast konsulteerimist nõuandekomiteega lubab komisjon oma otsusega vabastada artikliga 1 laiendatud tollimaksust impordi, mille puhul ei hoita kõrvale määrusega (EÜ) nr 1796/1999 kehtestatud dumpinguvastasest tollimaksust.

Artikkel 3

Tolliasutused peavad lõpetama määruse (EÜ) nr 1347/2003 artikli 2 kohase impordi registreerimise.

Artikkel 4

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. aprill 2004

Nõukogu nimel

eesistuja

B. Cowen

[1] ELT L 56, 6.3.1996, lk 1. Määrus viimati muudetud määrusega (EÜ) nr 461/2004 (ELT L 77, 13.3.2004, lk 12).

[2] EÜT L 217, 17.08.99, lk 1. Määrus viimati muudetud määrusega (EÜ) nr 1674/2003 (ELT L 238, 25.9.2003, lk 1).

[3] EÜT L 217, 17.08.99, lk 63. Määrus viimati muudetud määrusega (EÜ) nr 1678/2003 (ELT L 238, 25.9.2003, lk 13).

[4] ELT L 190, 30.7.2003, lk 3.

--------------------------------------------------